ezinye inkabi zinge ziyozela, kanti ziyaya nase Bayi nase Dayimani. Kekaloku into ebangela ukuba intlanganiso ifane nalo mhlambi wegusha uya kwanela ukuti jaju uze ungayi ndawo, kukuti kanti ayicace kakuhle eyona nto kuza kwenziwa yona, ibe okunye amalungu akanantliziyo iyicaceleyo lonto.

Ukuba ke ngoko tina bantu bantsundu sinomoya woku landela abantu abapakati kwetu. Senze intlanganiso zokuxoxa, kube kutandeka ukuba siqonde mhlope ukuba siya kujonga entweni nina, intlanganiso le siyifunela ukuze isisize eninina? Kesabika ukuba kula macala ase Bayi kwenziwa intlanganiso yabantsundu yokuxoxa into zabantsundu. Umbuzo ke wetu uti kuko zinto na zabantsundu ezingade zifune intlanganiso enjalo? Kuko micimbi na ilingene ukuba ingakangelwa ngumzi wonke. kuze kuvisanwe ngayo?

Ukupendula kwetu lendawo siya kutabata intloko zenxalenye yezinto ezifanelwe ukukangelwa. Eyokuqala indawo kukuhlanganisa umzi ontsundu ukuze uve ude uqondane ukuba ungumzi omnye. Ukupalala yinto embi ekukucitakala Kulusizi xa abanye bangati bavuyele yona kunokuhlangana. Kumzi ontsundu kuko um Xosa. no Mbo, no Msutu, no Mtshaka, aba bantu bakudibana bafana nokuhlangana kwamanzi omlambo nawo lwandle, omnye ungamxela komnye nalapo bahleli kona ndlwini nye. Siti ke mabandla akowetu ngumsebenzi omkulu kakulu ukuhlanganela ukuba kubunjwe umzi ontsundu ude okunene ube “Yimbumba yamanyama,” size sive ukuba nakuba sinama gama gama, singabantwana bandlu nye.

Indawo yesibini efanele ukusetyenzelwa kukubonisana izinto ezimbi ekuhlaleni kwetu, size xa sikala ngokupatwa kakubi nokucekiswa sikangele ukuba asingebina siyazibangela nati. Ukutsho ke siteta izinto ezinjengolu hlobo lwezindlu zakowetu, nokuswela imfundo, nokunganyamekeli msebenzi. Mazeke siqonde ukubasimtini na ukumkangela nokuteta ngaye umntu ohlala ezitolofiyeni njengokuba sinongqupantsi tina; izeke siti xa sibe sise zingxandeni omnye ake lamaxobongo amagumbi ngamanye sibe siya kutinina kuye. Nisiqonde, mawetu, ukuba asincomi nto, asideli nto. Esikulo lelokuti kuko izinto zentlalo yetu ekufuneka site sabonisana ngazo savumelana ngazo nukuba zilungile sinina, ukuze xa zikohlakeleyo sifune iqinga lokuzishenxisa.

Kekaloku enye indawo kukuzivakalisa kakuhle izinto ezihle pakati kwetu, nesingaba siya zibulela mhlaumbi siya zikalazela. Ako amadoda akade esimele, ayeze kusibonisa indlela yosindiso aza alikaka kuti nangendawo yentlalo yomhlaba. Siteta abafundisi abantu esifanele ukubabulela naxa sipupayo. Nangoku ke ngawo aselu ncedo sibala kunye neqelana labanye abamhlope abanje ngo Solomon no Irvine. Kodwa noko akulungile ukuba sishivele yonke into kulo madoda. Ewe kule mfazwe ibe iko tina sikangele sakangela saqonda ukuba nakuba fundisi apa bako abanga kubangela ukuba ude uti ukulahleka kwako “igazi lijiye “ngapezu kwamanzi.” Kungako kunqweneleka ukuba abantsundu babe netuba lokuyixela nabo into esukuba iko kubo, aze nodelayo adele eyivile. Nangapandle koko kuko nento ezinje ngembali ezmdala ebezifanele ukukangelelwa indlela yazo, neze mbongi ezinje ngo “Hadi lwase Luhlangeni,” ukuba awungelandwe ude ufunyanwe na umnxuma ezatshona kuwo.

Lomcimbi wokuvakalisa kakuhle izinto ezipakati kwetu siwunxulumisa nowokubonisa ukuba singamakaya kulomzi wase Mlungwini. Ukuba ngamakaya asiteti kona kodwa ukuti siyawutanda asina ntliziyo yokulwa nawo, siteta ukuba beve bonke ukuba into yonke siya kuyenza ngohlobo lomntu okowabo, oya kuti ngoko nokuba uyatyalwa avakalise ukuba andisayi kusuka, aze kwabati makavale umlomo ati uya kuteta. Ukuze ke buqondakale ubukava betu nati siya kububika, size senze yonke imizamo yokuba

abantu abamhlope e Parlamente abavana nati sibaxase silinge ukuba lande inani labo.

Kula mazwi ke esiwenzayo siteta ukuti kwabacinga intlanganiso ukuze bangadaniswa, bangabi yintlekisa mabahlanganele into eqondakalayo: siteta ukuti lonto mayibe yinto enkulu, ipazamise mhlaumbi incede umzi wonke ontsundu: siteta ukuti ziko izinto ezinjalo, ezi sizi kankanyileyo yinxalenye yazo. Maze niqonde ke ukuba asikangeni kwelokuba ezi zinto ziya kutiwanina. Elo lele ntlanganiso ukuba ide yako.

IMPAWANA.

Ngo 8 October sabona ngo Mr. Donald Ross, M.A., oyi ntloko yaba hloli zikolo, efika apa. Siva ukuba akaqali kay’ apa ukufika ngequbuliso; yonke indlela yake—yinto enye. Kambe uquba umsebenzi wake ngokwe njenjalo. Oluka Mr. Ross uhlobo lokuqubula luse lodwa. Singati ezikolweni ate wazingena usazikolisa ngokutyebisa amehlo kupela.

Kwi bali elibonakala kwi pepa letu lenyanga edlulileyo ngo Miss Pezisa, sifumana ukuba kuko imposiswana eyenziwayo ngu mnakwabo, ebalini lake. Apo lemposiswana ikona kukwi ndawo apo wafumana intlabeko yokuba aze abe ngongena ebandleni le Nkosi. Wahlabeka nge mvuselelo zo Moya, esiva ukuba zabe ziko apa e Lovedale ngo 1874. Kukwa mkelwa okwaba kwa Gqadushe.

Kwi tyalike zamaNgesi kusakuti ngezinye i Cawa inkongozelo yenzelwe ukuxasa enye yezi zindlu zinkulu ziluncedo lohlanga—zinje ngezo gqirashe *(Hospitals),* neze ziyata neze nkedama. Sike sazingena kakulu nje tina indlu zokubedeshela zomzi wakowetu ungeva inkongozelo zisenzelwa uku kolojwa, nokusindwa, nokulunyekwa, nelinye ikulu lezinto zalondlwana nabantu bayo. Lento kwezetu impumlo inuka njengobuvimba.

Kuseko inxenye eti xa ifuna kwazisiwe ngento esi *Gidimini* itumele amazwi lawo odwa imali isalele. Ke masiti asinakufaka zaziso zinga hlaulelwanga kwa matanci. Ofuna kwaziswe ngento matumele ubuncinane obuzi sheleni ezimbini, soti ukuba imali leyo idlule siyibuyisele. Mauyi paule lento umzi. Siyaba bulela abahlobo betu abamana besazisa. Lamapepa ama Ngesi amiyo axaswa zizaziso ezi ikakulu. Nalo wakowetu umzi woti tanci ugqalisise lendawo ukuze ube namapepa akaulezayo.

Yinto ekoyo kuba fana apa, ukuba enya ixesha elitile kusitiwa uye kusebenza, ze abuye engenayo nepeni le. Sino mfana wetu obeke wamninzi kulo mzi wakowetu wakwa *Sigidimi:* Kute emveni kwexeshana elitile, weshwaka. Nya, betu. Site bu ngapa, bu ngapa! Mntu waya. Hure Sibuye samfumana umfana wetu, u Enoch Booy. Kanti ixesha eli lonke waka intaba apa inkulu kutiwa ngu mtshato. Ngo 11 September, utshatile. Ubomi obude, noboko nwaba kuwe Mr. no Mrs. Enoch Booy Kule nteto aba fundi be *Mpawana* boduma bonke—Amen.

Ziveki ezimbalwa ezidlulileyo kutshate e Natal u Mr. Alfred J. Tyler, unyana womfundisi *omhlope* owabe kwelo, nentombi ekutiwa ifundiswe kakuhle, ifundiswe Pesheya, yom *Tshaka.* Mhla babotshelelwa emtshatweni ngu Very Rev. Dean Green, wase Maritzburg (Mgungundlovu), kutiwa inxenye yababoneli yabamhlope ayibanga nakuzibamba ekuboniseni intiyo yayo yolo manyano. Amaqanda abolileyo, nemigubo ecolekileyo (flour), nembadada ezindala zawa pezu ko Mr. no Mrs. Tyler njenge sipango. Ivakele enye “inja yomoya ”— nge nja yomoya siteta isoka—ivakele isiti: “ Wenzanina kaloku umhlobo wetu omhlope ukuba asihlute umntu ofundisiweyo.” Ibifanele; xa ubisi lupaleleyo; lupalele. Sitsho tina kumhlobo wetu.

I Semnari yase Mgwali (owakwa Ngangelizwe wona) iqube kakuhle kolu viwo lo Titshala lusand’ ukubako. Kweso sikolo abafumene iziqiniselo zokuba bawufanele umsebenzi *babini.* Elinani wumbi angati aliko; abe naye akaposisi. Kodwa kumaxa kutelekiswa izikolo, apo kufumaneka linento nalo. Xa apa e Lovedale kwinani elikulu (20) ebelingene kupumelele babini; e Heald Town kwinani elikwa likulu (24) kungeko namnye; e Rini namnye—umfundi wosinqinela ukuba isibini linani elite putu. Kumagama abo bapumelele befunde e Mgwa­li sibona u *Charles White*—engati sake seva kusitiwa ngowe bala letu, nakuba igama layame ubuhlope—no *Richard Fodo.* Ngale migca, sishicilela imvuyisano yetu nala madodana, kunye nesikolo afunda kuso.